
Text rozhodnutia
Súd: Krajský súd Košice Spisová značka: 5Sa/3/2016 Identifikačné číslo súdneho spisu: 7016200787 Dátum vydania rozhodnutia: 15. 11. 2016 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2016:7016200787.2 ROZSUDOK V MENE SLOVENSKEJ REPUBLIKY Krajský súd v Košiciach, samosudkyňou JUDr. Tamarou Sklenárovou, v právnej veci navrhovateľky: E. F., bytom Q.Q. XXX, proti odporkyni: Sociálna poisťovňa, ústredie Bratislava, Ul. 29. augusta 8, Bratislava, v konaní o zvýšenie invalidného dôchodku, takto r o z h o d o l : P o t v r d z u j e rozhodnutie odporkyne zo dňa 20. apríla 2016 č. XXX XXX XXXX X. Navrhovateľke právo na náhradu trov konania n e p r i z n á v a . o d ô v o d n e n i e : Rozhodnutím zo dňa 20. 04. 2016 č. XXX XXX XXXX X odporkyňa podľa ustanovenia § 73 a § 112 ods. 4 zákona č. 461/2003 Z. z. o sociálnom poistení v znení neskorších predpisov zamietla žiadosť navrhovateľky o zvýšenie invalidného dôchodku s tým, že menovaná je podľa posudkového záveru Sociálnej poisťovne, pobočky Michalovce zo dňa 11. 04. 2016 aj naďalej invalidná podľa ustanovenia § 71 ods. 1 zákona č. 461/2003 Z. z. o sociálnom poistení v znení neskorších predpisov s mierou poklesu schopnosti vykonávať zárobkovú činnosť v rozsahu 60 %. Navrhovateľka sa včas podaným opravným prostriedkom domáhala preskúmania zákonnosti citovaného rozhodnutia odporkyne. Poukázala na to, že je po štyroch príhodách ischemickej cievnej príhody, čoho dôsledkom je nevládnosť ľavej ruky a závraty. Preto si nevie predstaviť, kde by sa mohla zamestnať. Požiadala o opätovné preskúmanie jej zdravotného stavu príslušným posudkovým lekárom sociálneho poistenia Sociálnej poisťovne. Odporkyňa vo svojom písomnom vyjadrení zo dňa 15. 07. 2016 navrhla preskúmavané rozhodnutie ako vecne správne potvrdiť zo skutkových aj právnych dôvodov, obsiahnutých v jeho odôvodnení. Konštatovala, že ako to vyplýva z posudkov posudkového lekára Sociálnej poisťovne, pobočky Michalovce zo dňa 11. 04. 2016, 16. 06. 2016, ako aj posudku druhostupňového posudkového orgánu zo dňa 07. 07. 2016, vypracovaného pre účely odvolacieho konania, miera poklesu schopnosti vykonávať zárobkovú činnosť navrhovateľky je 60 % v porovnaní so zdravou fyzickou osobou. Z uvedeného vyplýva, že navrhovateľkin zdravotný stav je zhoršený na úroveň invalidity. Navrhovateľka v konaní o opravnom prostriedku predloženými listinnými dôkazmi (najmä odbornými lekárskymi nálezmi) nepreukázala, že jej zdravotný stav odôvodňuje vyššiu mieru poklesu schopnosti vykonávať zárobkovú činnosť v porovnaní so zdravou fyzickou osobou alebo zmenu dátumu vzniku invalidity. Navrhovateľka v konaní nespochybnila správnosť napadnutého rozhodnutia, preto odporkyňa zastáva názor, že vo veci bolo rozhodnuté správne a v súlade s objektívne zisteným skutkovým stavom. Súd v konaní podľa ustanovenia § 250l a nasledujúcich O. s. p. po preskúmaní napadnutého rozhodnutia, oboznámení sa s dávkovým spisom odporkyne dospel k záveru, že opravný prostriedok navrhovateľky n i e j e d ô v o d n ý. Z administratívneho spisu odporkyne vyplýva, že navrhovateľka žiadosťou spísanou dňa 12. 11. 2015 požiadala Sociálnu poisťovňu, pobočka Michalovce o prehodnotenie jej zdravotného stavu z dôvodu jeho zhoršenia. Podľa posudku posudkového lekára sociálneho poistenia Sociálnej poisťovne, pobočky v Michalovciach zo dňa 11. 04. 2016, menovaná je naďalej invalidná podľa ustanovenia § 71 ods. 1 citovaného zákona, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Za rozhodujúce zdravotné postihnutie u navrhovateľky posudkový lekár považoval stavy po mozgových cievnych príhodách, pričom toto postihnutie je začlenené v kapitole VI, odd. A, pol. 9, písm. b) prílohy č. 4 zákona č. 461/2003 Z. z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 50 %. U menovanej bola zistená aj artériová hypertenzia, ischemická choroba srdca, diabetes mellitus závislý od inzulínu, poruchy medzistavcových platničiek driekovej chrbtice, úzkostná porucha osobnosti a organická afektívna porucha osobnosti. Vzhľadom na cukrovku, degeneratívne zmeny na chrbtici a medzistavcových platničkách a poruchy osobnosti považoval posudkový lekár za odôvodnené zvýšenie miery poklesu schopnosti vykonávať zárobkovú činnosť o 10 %. Posudkový lekár dospel k záveru, že ide o 53-ročnú posudzovanú, ktorá je invalidná od roku 2014 s mierou poklesu schopnosti vykonávať zárobkovú činnosť 60 % pre cukrovku a degeneratívne zmeny na chrbtici a medzistavcových platničkách. Posudzovaná bola opakovane hospitalizovaná na neurologickom oddelení v októbri 2014, v marci 2015 a naposledy v júni 2015 pre opakované ischemické cievne mozgové príhody na podklade hemokoagulačnej poruchy a mikroangiopatie mozgových tepien s ľavostrannou hemiparézou. Je liečená diabetológom pre cukrovku závislú od inzulínu. V minulosti boli potvrdené neskoré komplikácie cukrovky - diabetická polyneuropatia a retinopatia. EMG vyšetrenie zo dňa 22. 02. 2016 bez kritérií pre signifik. senzitívne motorickú polyneuropatiu dolných končatín. V septembri 2015 bola hospitalizovaná na psychiatrickom oddelení pre úzkostnú poruchu osobnosti a organickú afektívnu poruchu. Je naďalej liečená psychiatrom pre adaptačnú poruchu stredne ťažkú, úzkostnú poruchu osobnosti a organickú afektívnu poruchu stredne ťažkú, psychologické vyšetrenie potvrdzuje anxiózno-depresívnu alteráciu a incip. organické zmeny CNS. Rozhodujúcim zdravotným postihnutím sú stavy po cievnych mozgových príhodách s mierou poklesu schopnosti vykonávať zárobkovú činnosť 50 % horné pásmo, ide o stredne ťažkú formu ochorenia s navýšením o 10 % pre ostatné zdravotné postihnutia, spolu miera poklesu schopnosti vykonávať zárobkovú činnosť je naďalej 60 %. K zhodnému záveru pokiaľ ide o trvanie invalidity i mieru poklesu schopnosti vykonávať zárobkovú činnosť u navrhovateľky dospel aj posudkový lekár sociálneho poistenia odporkyne so sídlom v Košiciach vo svojom posudku vypracovanom dňa 07. 07. 2016 pre účely súdneho konania. Zdravotný stav navrhovateľa charakterizoval diagnostickým záverom: ischemická cievna mozgová príhoda, cukrovka závislá na inzulíne, arteriálna hypertenzia 2. štádium ESC/ESH, poruchy lumbálnych a iných medzistavcových platničiek s radikulopatiou, úzkostná porucha osobnosti, organická afektívna porucha osobnosti, trombofília, ku ktorému dospel po zhodnotení aktuálneho zdravotného stavu navrhovateľky na základe ňou absolvovaných odborných lekárskych vyšetrení a vlastného lekárskeho vyšetrenia posudkovým lekárom. Za rozhodujúce zdravotné postihnutie u navrhovateľky aj tento posudkový lekár považoval choroby nervového systému, pričom toto postihnutie je začlenené v kapitole VI, odd. A, pol. 9, písm. b) prílohy č. 4 zákona č. 461/2003 Z. z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 50 %. Rovnako za odôvodnené považoval aj zvýšenie miery poklesu schopnosti navrhovateľky vykonávať zárobkovú činnosť o 10 % pre arteriálnu hypertenziu 2. štádium ESC/ESH, poruchy lumbálnych a iných medzistavcových platničiek s radikulopatiou, úzkostnú poruchu osobnosti, organickú afektívnu poruchu osobnosti a trombofíliu. Tento posudkový lekár v závere posudku konštatoval, že posudzovaná je uznaná invalidnou od roku 2014 s mierou poklesu schopnosti vykonávať zárobkovú činnosť 50 % pre rozhodujúce zdravotné postihnutie cukrovka v liečbe inzulínom s diabetickou polyneuropatiou, zvýšenej o 10 % pre chronické recidivujúce bolesti chrbtice v driekovej oblasti s koreňovým dráždením. Od posledného posúdenia zdravotného stavu bola opakovane hospitalizovaná na neurologickom oddelení (10/2014, 3/2015, 7/2015) pre opakované ischemické cievne mozgové príhody na podklade hemokoagulačnej poruchy a mikroangiopatie mozgových tepien. Po preliečení je v objektívnom neurologickom klinickom náleze iba ľahké zníženie motorických funkcií ľavostranných končatín (ľavostranná hemiparéza I. stupňa), chôdza po pätách a špičkách je zachovaná, postoj a chôdza sú primerané, bez nutnosti opory. Po cievnych mozgových príhodách je v popredí psychologickým vyšetrením verifikované organické postihnutie s poklesom kognitívnych funkcií stredne ťažké. V auguste 2015 bola hospitalizovaná na psychiatrickom oddelení, stav uzavretý ako úzkostná porucha osobnosti a organická afektívna porucha stredne ťažká. Posudzovaná je naďalej liečená diabetológom pre cukrovku v liečbe inzulínom dobre kompenzovanú liečbou, bez nutnosti hospitalizácie. Novorealizované EMG vyšetrenie zo dňa 22. 02. 2016 je bez splnenia kritérií pre signifikantnú senzitívne motorickú polyneuropatiu dolných končatín. Vysoký krvný tlak je taktiež dobre kompenzovaný. Po celkovom zhodnotení zdravotného stavu sú rozhodujúcim zdravotným postihnutím stavy po cievnych mozgových príhodách ischemických s následnou ľahkou hemiparézou, s organickým postihnutím stredne ťažkého stupňa, ktoré bolo zaradené do kapitoly VI, odd. A, pol. 9, písm. b) s mierou poklesu schopnosti vykonávať zárobkovú činnosť 50 %, čo je horná hranica percentuálneho rozpätia. Ostatné vyššie uvedené iné zdravotné postihnutia spĺňajú kritéria navýšenia o 10 %, avšak z posudkového hľadiska ani jedno z nich hodnotené samostatne nedosahuje podľa zákona č. 461/2003 Z. z. o sociálnom poistení vyššiu percentuálnu hodnotu ako rozhodujúce zdravotné postihnutie. Z obsahu administratívneho spisu odporkyne súd tiež zistil, že zdravotný stav navrhovateľky bol naposledy pred podaním predmetnej žiadosti o zvýšenie invalidného dôchodku posudzovaný pri lekárskej prehliadke dňa 31. 07. 2014, realizovanej pri posúdení invalidity na žiadosť poistenca o invalidný dôchodok, pri ktorej jej bola posudkovým lekárom sociálneho poistenia Sociálnej poisťovne, pobočka Michalovce určená miera poklesu schopnosti vykonávať zárobkovú činnosť v rozsahu 60 % pre cukrovku závislú od inzulínu (50 %), zaradenú do kapitoly IV., pol. 1 písm. c/ prílohy č. 4 zákona č. 461/2003 Z. z. o sociálnom poistení s navýšením o 10 % pre degeneratívne zmeny na chrbtici a medzistavcových platničkách (kapitola XV. Oddiel E, pol. 3 písm. c/). Navrhovateľka v priebehu pojednávania dňa 15. 11. 2016 zotrvala v celom rozsahu na podanom opravnom prostriedku z dôvodov, ktoré sú v ňom uvedené. Zhodne ako pred jednotlivými posudkovými lekármi popísala subjektívne ťažkosti, ktoré u nej pretrvávajú aj v súčasnej dobe. Poukázala na to, že aj naďalej má ťažkosti s ľavou rukou, s ktorou nič nemôže robiť, pričom ju bolia aj nohy, a to smerom od kolien dolu. Uviedla, že sa jej neustále točí hlava, nemôže sa pozrieť nahor alebo nadol, pretože jej hrozí nebezpečenstvo pádu. Zástupca odporkyne navrhol napadnuté rozhodnutie ako vecne správne a zákonné potvrdiť. Poukázal na odôvodnenie napadnutého rozhodnutia, ako aj písomné vyjadrenie, z ktorého vyplýva, že zdravotný stav navrhovateľky bol zhodne posúdený vo veci konajúcimi posudkovými lekármi, ktorí zistili, že miera poklesu schopnosti vykonávať zárobkovú činnosť u navrhovateľky je i naďalej 60 %, pričom za rozhodujúce zdravotné postihnutie jej bola priznaná 50 % miera poklesu schopnosti vykonávať zárobkovú činnosť a táto bola určená v hornej hranici určeného percentuálneho rozpätia podľa prílohy č. 4 a príslušnej položky. Vychádzajúc z uvedeného, keďže boli zohľadnené aj ďalšie zdravotné postihnutia, rozhodnutie považuje za správne. Podľa ustanovenia § 70 ods. 1 zákona č. 461/2003 Z. z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa ustanovenia § 71 ods. 1 cit. zákona poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť, a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej, duševnej a zmyslovej schopnosti poistenca s dlhodobo nepriaznivým zdravotným stavom a telesnej, duševnej a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na invalidný výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby, a b) komplexných funkčných vyšetrení a ich záverov, pričom sa prihliada na zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopnosti vykonávať zárobkovú činnosť je uvedená v prílohe č. 4 a určuje sa v percentách podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí s tým, že jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa ustanovenia § 73 ods. 2 cit. zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa ustanovenia § 112 ods. 4 zákona výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Súd na základe dokazovania vykonaného v správnom konaní dospel k záveru, že skutkové okolnosti týkajúce sa rozsahu zdravotného poškodenia navrhovateľky boli dostatočne ozrejmené príslušnými posudkovými lekármi sociálneho poistenia SP, ktorí vo svojich posudkoch vyhodnotili všetky zdravotné postihnutia navrhovateľky, vyplývajúce z jej zdravotnej dokumentácie i vlastných vyšetrení. Navrhovateľka v konaní neuviedla žiadne nové skutočnosti, ktoré by neboli známe príslušným posudkovým lekárom pri vypracovaní posudkov a ktoré by mohli ich jednoznačné závery spochybniť. Zdravotné poškodenia navrhovateľky zistené objektívnymi lekárskymi vyšetreniami podľa podaných posudkov vo veci konajúcich posudkových orgánov znižujú jej pracovnú schopnosť natoľko, aby bola aj naďalej invalidná. Podľa týchto posudkov pre dlhodobo nepriaznivý zdravotný stav má menovaná i naďalej stanovenú mieru poklesu schopnosti vykonávať zárobkovú činnosť vo výške 60 % v porovnaní so zdravou fyzickou osobou, avšak oproti predchádzajúcemu posudzovaniu jej zdravotného stavu došlo u nej k zmene rozhodujúceho zdravotného postihnutia tak, ako to vyplýva z citovaných posudkov, v ktorých posudkové orgánu túto zmenu náležite odôvodnili. Keďže navrhovateľka v konaní nepredložila také dôkazy, ktoré by odôvodňovali určenie vyššej miery poklesu jej schopnosti vykonávať zárobkovú činnosť, nárok na zvýšenie invalidného dôchodku jej nevznikol. Súd zvážil všetky uvedené skutočnosti a na ich základe a v súlade s citovanými zákonnými ustanoveniami podľa ustanovenia § 250q ods. 3 O. s. p., aplikovaného v súlade s § 492 ods. 1 SSP, napadnuté rozhodnutie odporkyne ako zákonné potvrdil. Právo na náhradu trov konania súd v súlade s ustanovením § 250k ods. 1 O. s. p. s použitím § 250l ods. 2 O. s. p., navrhovateľke nepriznal, pretože táto v konaní úspešná nebola. Poučenie: Proti tomuto rozsudku možno podať odvolanie do 15 dní odo dňa jeho doručenia na Krajský súd v Košiciach. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám v ustanovení § 221 ods. 1 O. s. p., konanie má inú vadu, ktorá mohla mať za následok nesprávne rozhodnutie vo veci alebo rozhodnutie súdu vychádza z nesprávneho právneho posúdenia veci.

